VBG se Schané oor haar beste Desember nóg | Sarie
Vanjaar is Schané Venter van Alberton as SARIE se 11de voorbladgesigwenner aangekondig. Met haar pragtige bruin hare wat lyk asof dit in goud gedoop is, groen oë en pragtige vel het sy lesers bekoor. Boonop beklee sy die rol van logistieke bestuurder van Mej. Suid-Afrika.
Desember was 'n absolute hoogtepunt. Schané was in die gehoor in Atlanta, VSA, toe Zozibini Tunzi as Mej. Heelal gekroon is. Sy het in 'n onlangse onderhoud aan SARIE.com gesê dat sy dié oomblik nooit sal vergeet nie. "Die heelal was gereed vir 'n wenner soos Zozi," sê Schané.
Die nuus was skaars aan die wêreld bekend, toe moes Schané na Londen toe vlieg om Sasha-Lee Olivier by vanjaar se Mej. Wêreld te gaan ondersteun. Darem kon sy dié gedeelte van die werksreis met vakansie kombineer. "My verloofde het by my aangesluit en ons het 7 dae saam in Londen spandeer, dit was ongelooflik lekker."